b'\n_START_ARTICLE_\nFolikulin\xc4\x97 limfoma\n_START_SECTION_\nEpidemiologija\n_START_PARAGRAPH_\nDa\xc5\xbeniausia indolentin\xc4\x97, neagresyvios eigos ne Hod\xc5\xbekino limfoma, sudaranti 20-35% vis\xc5\xb3 ne Hod\xc5\xbekino limfom\xc5\xb3. Da\xc5\xbeniausiai ja susergama 60\xe2\x80\x9365 met\xc5\xb3 am\xc5\xbeiaus, ta\xc4\x8diau liga pasitaiko ir kur kas jaunesniame, ir vyresniame am\xc5\xbeiuje.\n_START_SECTION_\nPrie\xc5\xbeastys\n_START_PARAGRAPH_\nNe\xc5\xbeinomos, epidemiologiniuose tyrimuose nustatyta padid\xc4\x97jusi rizika susirgti po ekspozicijos benzolui. Patvirtintas rizikos faktorius yra r\xc5\xabkymas.\n_START_SECTION_\nStadijos\n_START_PARAGRAPH_\nStadija nustatoma pagal Ann-Arbor klasifikacij\xc4\x85.\n_START_SECTION_\nCitogenetika\n_START_PARAGRAPH_\nBeveik visais atvejais nustatoma translokacija t(14:18)(q32;q21) su bcl-2 persitvarkymu. \xc5\xa0is pakitimas, nors ir b\xc5\xabdingas, ta\xc4\x8diau n\xc4\x97ra specifinis.\n_START_SECTION_\nNei\xc5\xa1plitusi liga\n_START_PARAGRAPH_\nI ir II stadijos folikulin\xc4\x97 limfoma efektyviai gydoma radioterapija, skiriamas \xc5\xa1vitinimas ma\xc5\xbeiausiai 30 gr\xc4\x97j\xc5\xb3 sumine doze. \xc5\xa0itaip pasiekiama ilgalaik\xc4\x97 remisija, o nema\xc5\xbe\xc4\x85 dal\xc4\xaf ligoni\xc5\xb3 pavyksta i\xc5\xa1gydyti (po 10 met\xc5\xb3 85% I stadijai ir 35% II stadijai).\n_START_SECTION_\nI\xc5\xa1plitusi liga\n_START_PARAGRAPH_\nEsant III ir IV ligos stadijai \xc5\xa1iuo metu \xc5\xbeinomais metodais folikulin\xc4\x97s limfomos i\xc5\xa1gydyti ne\xc4\xafmanoma. I\xc5\xa1imtis yra III stadija be rizikos faktori\xc5\xb3 (ma\xc5\xbeiau nei 6 pa\xc5\xbeeisti limfini\xc5\xb3 mazg\xc5\xb3 regionai, <5\xc2\xa0cm ligos mas\xc4\x97, n\xc4\x97ra i\xc5\xa1reik\xc5\xa1to tarpuplau\xc4\x8dio pa\xc5\xbeeidimo), \xc5\xa1iuo atveju gydymui galima skirti radioterapij\xc4\x85._NEWLINE_Kitais atvejais skiriamas sisteminis gydymas chemoterapija ir imunoterapija. Nesant ligos simptom\xc5\xb3 galima strategija \xe2\x80\x9esteb\xc4\x97ti ir laukti\xe2\x80\x9c, kadangi anksti prad\xc4\x97tas gydymas nepagerina pacient\xc5\xb3 i\xc5\xa1gyvenamumo._NEWLINE_NHL-1-2003 tyrimo rezultatai parod\xc4\x97, kad pirmos eil\xc4\x97s gydymui imunoterapija rituksimabu ir chemoterapija bendamustinu yra efektyvesn\xc4\x97 u\xc5\xbe R-CHOP kombinacij\xc4\x85, tod\xc4\x97l R-B tampa nauju gydymo standartu . Kaip alternatyv\xc4\x85 galima skirti R-CHOP (rituksimab\xc4\x85 su ciklofosfamidu, vinkristinu, prednizolonu) protokol\xc4\x85, R-MCP (mitoksantron\xc4\x85, chlorambucil\xc4\x85 ir prednizolon\xc4\x85). Esant leukeminei eigai (nusta\xc4\x8dius limfomos l\xc4\x85steles kraujyje) skiriamas rituksimabas su fludarabinu._NEWLINE_Pasiekus ligos atsak\xc4\x85 \xc4\xaf pirmos eil\xc4\x97s gydym\xc4\x85 reikia skirti palaikom\xc4\x85j\xc4\xaf gydym\xc4\x85 rituksimabu, \xc5\xa1itaip prailginamas laikas iki progresavimo, ta\xc4\x8diau ligoni\xc5\xb3 i\xc5\xa1gyvenamumas neprailg\xc4\x97ja. Rituksimabas standarti\xc5\xa1kai skiriamas dvejus metus kas 8 savaites. Duomen\xc5\xb3 apie radioimunoterapij\xc4\x85 (pavyzd\xc5\xbeiui, ibritumomab\xc4\x85) nepakanka, kad galima j\xc4\x85 b\xc5\xabt\xc5\xb3 rekomenduoti kiekvienam ligoniui, nors 2013 met\xc5\xb3 gruod\xc5\xbeio m\xc4\x97nes\xc4\xaf paskelbto nelabai didel\xc4\x97s apimties tyrimo rezultatais, ibritumomabo tiuksetanas efektyvus j\xc4\xaf skiriant ir pirmos eil\xc4\x97s gydymui. Taip pat n\xc4\x97ra visai ai\xc5\xa1ku, ar efektyvus palaikomasis gydymas skiriant intereferon\xc4\x85. Autologin\xc4\x97 kamienini\xc5\xb3 kraujo l\xc4\x85steli\xc5\xb3 transplantacija taip pat netur\xc4\x97t\xc5\xb3 b\xc5\xabti taikoma kaip standartinis gydymo metodas, jos vieta dar tiriama klinikin\xc4\x97se studijose.\n_START_SECTION_\nAtsinaujinusi liga\n_START_PARAGRAPH_\nKiekvieno ligos atsinaujinimo atveju reikalinga papildoma diagnostika\xc2\xa0\xe2\x80\x93 limfinio mazgo pa\xc5\xa1alinimas ir i\xc5\xa1tyrimas, kadangi galima ligos transformacija \xc4\xaf agresyvi\xc4\x85 limfom\xc4\x85. Recidyvo gydymui taikomi tie patys medikamentai, kaip ir pirmos eil\xc4\x97s gydymui\xc2\xa0\xe2\x80\x93 imunochemoterapija. Konkreti schema parenkama pagal pirmos eil\xc4\x97s gydymui naudot\xc4\x85 protokol\xc4\x85. \xc5\xa0ioje situacijoje jaunesnio am\xc5\xbeiaus ir geros b\xc5\xabkl\xc4\x97s ligoniams gali b\xc5\xabti taikoma autologin\xc4\x97 kamienini\xc5\xb3 kraujo l\xc4\x85steli\xc5\xb3 transplantacija, ta\xc4\x8diau patikim\xc5\xb3 duomen\xc5\xb3, kurie rodyt\xc5\xb3 jos efektyvum\xc4\x85 nepakanka. Alogenin\xc4\x97 kamienini\xc5\xb3 kraujo l\xc4\x85steli\xc5\xb3 transplantacija taip pat yra eksperimentinis gydymo metodas.'